钦定古今图书集成/理学汇编/文学典/第116卷 > 潘一桂
## 钦定古今图书集成/理学汇编/文学典/第116卷 > 潘一桂

按《列朝诗集》，“一桂字无隐，一字木公，吴江人。年未三
十，有赋数十篇。卜居京口，览江山之胜，与友人钱元
密纬以辞赋相镞砺，作《东征》《昌言》诸赋，为时所称。东
游泰山，谒孔林，作《东游诗》。南阳朱邸，好辞赋，延请四
方宾客，起高明楼，拟于雁池、兔园。币聘再至，乃往。授
简赋诗，雍容应教，有赵康王礼、谢榛、郑若庸之遗风”
焉。居留一月，谢不能曳裾王门，称疾辞归。取道襄阳，
礼元岳，经黄鹤楼，浩然东归。未几病卒，年四十有五。
无隐诗多弘丽，今集为史弱翁所定，多取其肤立者。
赋则为西极文太青所推。太青以扬马自负，目无一
世，见《无隐》诸赋曰：“我心折气涩矣。”无隐之可传者，其
在斯乎？